VEGA præsenterer

**Populært teenage-band nedlægger barrierene mellem rock og pop**

*Onsdag den 9. marts gæster Against The Current Lille VEGA. I sommer udkom ep’en* Gravity*, som i den grad indfrier forventningerne til det unge newyorker-band. Bandet startede som et YouTube-fænomen og har udviklet sig til et verdenskendt teenage-band, der formår at retænke rockpop-genren og lægger sig i slipstrømmen af Taylor Swift og One Direction.*

Against The Current er et ungt pop-rock band fra Poughkeepsie, New York. De er en del af den bølge af artister, som starter som et YouTube-fænomen og har millioner af visninger, inden de overhovedet udgiver deres første plade. Against The Current har en massiv fanskare over hele verden, som er vokset støt siden de i 2012 begyndte af udsende deres musik gennem YouTube.

Siden Against The Current udgav deres første ep i 2014, har der været stor hype omkring bandet. Nu er de ude med deres anden ep, *Gravity*, som har fået en varm modtagelse af anmelderne. De har siden 2014 udviklet deres sangskrivningstalent og forsanger Chrissy Costanza beviser, at hun er en af de mest imponerende unge sangtalenter.

**Der er sket meget siden første ep**

I maj 2014 udkom bandets første ep, *Infinity,* der er en frisk og energisk poprock-udgivelse. Against The Current formår at skabe et godt beat med et tekstunivers, som er sjovt at lytte til. Nogle af deres sange kan minde om “Roar” af Katy Perry, “22” af Taylor Swift og “Kiss You” af One Direction.

Bandet udgav deres første single, ”Thinking”, tilbage i Juli 2012, og opfølgeren kom i april 2013 og hed ”Closer, Faster”. Et livligt sommernummer, som fører tankerne hen på en lun sommer eftermiddag ved stranden. Against The Current består af tre musikere: Chrissy Costanza (forsanger), Dan Gow (guitar) og Will Ferri (trommer).

**Fakta om koncerten:**
Against The Current

Onsdag den 9. marts 2016 kl. 21:00
Lille VEGA, Enghavevej 40, 1674 Kbh. V
175 kr. + gebyr
Forsalg via VEGAs hjemmeside og Billetnet.

Læs mere om koncerten med Against The Current og køb billet her.